VENDIM
Nr. 194, datë 24.11.2017

MBI LICENCIMIN E SHOQËRISË “SIMA-COM” SHPK NË AKTIVITETIN E PRODHIMIT TË ENERGJISË ELEKTRIKE NGA HEC “MESHURDH”, ME FUQI TË INSTALUAR 1.3 mw

Në mbështetje të neneve 16; 37, pika 2, germa “a”, të ligjit nr. 43/2015, “Për sektorin e energjisë elektrike”; neneve 5, germa “a”; 13 dhe 21 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e bordit të ERE-s, nr. 109, datë 29.6.2016 dhe nenit 15 të “Rregullores për Organizimin, Funksionimin dhe Procedurat e ERE-s”, miratuar me vendimin e bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 24.11.2017, mbasi shqyrtoi relacionin për licencimin e shoqërisë “Sima-Com” sh.p.k., në aktivitetin e prodhimit të energjisë elektrike nga HEC “Meshurdh”, me fuqi të instaluar 1.3 mw, 
konstatoi se:
- Bordi i ERE-s, me vendimin nr. 171, datë 26.10.2017, vendosi fillimin e procedurave për licencimin e shoqërisë “Sima-Com” sh.p.k., në aktivitetin e prodhimit të energjisë elektrike nga HEC “Meshurdh”.
- Në vendimin e sipërcituar është konstatuar dhe lënë detyrë për aplikuesin që për mungesën e dokumentacionit që ka të bëjë me një diagram elektrik në format A1 të agregateve dhe bllokut të transformimit, ku të evidentohen qartë pika e lidhjes me sistemin dhe pika e matjes, ta paraqesë atë në ERE, brenda afateve të përcaktuara.
- Shoqëria “Sima-Com” sh.p.k., brenda afatit të përcaktuar në rregullore, rezultoi se plotëson tërësisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të miratuar me vendimin e bordit të ERE-s, nr. 109, datë 29.6.2016, si më poshtë:
- Formati i aplikimit (neni 9, pika 1, germat “a”, “b” dhe “c”) është plotësuar në mënyrë korrekte. 
- Dokumentacioni juridik, administrativ dhe pronësor (neni 9, pika 2, germat “a”, “b”, “c”, “d”, “e”, “f” dhe “g”) është plotësuar në mënyrë korrekte. 
- Dokumentacioni financiar dhe fiskal (neni 9, pika 3, germat “a”, “b”, “c” dhe “d”) është plotësuar në mënyrë korrekte. 
- Dokumentacioni tekniko-ekonomik (neni 9, pikat 4.1.1, 4.1.2, 4.1.3, 4.1.4 dhe 4.1.5) është plotësuar në mënyrë korrekte. 
Për gjithë sa më sipër, bordi i ERE-s

VENDOSI:

1. Të licencojë shoqërinë “Sima-Com” sh.p.k., në aktivitetin e prodhimit të energjisë elektrike nga HEC “Meshurdh”, me fuqi të instaluar 1.3 mw, për një afat 30-vjeçar. 
2. Drejtoria e Licencimit dhe e Monitorimit të Tregut të njoftojë aplikuesin për vendimin e bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare.
Kërkesa për rishikimin e këtij vendimi mund të bëhet në ERE brenda 7 ditëve kalendarike.
Ky vendim mund të ankimohet në Gjykatën Administrative brenda 30 ditëve nga botimi në Fletoren Zyrtare.

